Foto's: Wapens, dagga by huis in Centurion gekry | Maroela Media
Die waarnemende minister van polisie, Aaron Motsoaledi, met van die wapens wat by die huis gevind is. (Foto: SA Polisie)
Die polisie, onder leiding van polisiehoof John Sitole en die waarnemende minister van polisie, Aaron Motsoaledi, het toegeslaan op 'n huis in Gemsbokstraat in Wierdapark, Centurion, en beslag gelê op tientalle wapens. Hulle het ook 'n dagga-kweekhuis ontdek.
Brig. Vishnu Naidoo, nasionale polisiewoordvoerder, het gesê lede van die polisie se honde-eenhede in Soshanguve en Pretoria het die perseel gistermiddag ná 'n wenk deursoek en die dagga-kweekhuis in die huis, asook vuurwapens, gevind.
"Hulle het die soektog van die perseel vergroot en afgekom op wat blyk versteekte kamers ín die huis en aan die agterkant van die huis te wees. Die vertrekke het verskeie vuurwapens, ook gewere soos AK 47's, handwapens (pistole en rewolwers), 'n mortierlanseerder, kruisboë, bokse met ammunisie en 'n verskeidenheid ander items wat moontlik onwettig is, bevat," het Naidoo gesê.
Nog polisielede, lede van misdaadintelligensie, die Valke, forensiese kenners en misdaadtoneelondersoekers is na die perseel ontbied. Hulle het die eiendom tot laat Dinsdagaand gefynkam en het die proses Woensdagoggend voortgesit.
"Elke item word individueel ontleed en alle items wat inkriminerend kan wees, word gekonfiskeer en as bewysstukke verpak," het Naidoo gesê.
Die eienaar van die huis is 'n 50-jarige man wat beweer dat hy 'n handelaar en versamelaar is.
Naidoo het gesê die aanvanklike ondersoek dui egter op die teendeel. Sommige van die vuurwapens wat as versamelaarstukke gedeaktiveer moes wees, was byvoorbeeld nié gedeaktiveer nie.
Naidoo het gesê die polisie sal oorweeg om al die vuurwapenlisensies terug te trek, sou die man aan enige oortredings skuldig bevind word. Sy handelaarslisensie is ook voorlopig opgeskort.
"Alle lewendige wapens sal ballisties getoets word om te bepaal of dit in die uitvoering van enige ander misdade gebruik is."
Die huiseienaar is in hegtenis geneem ingevolge die Wet op Vuurwapenbeheer en die Wet op Dwelms en Dwelmhandel.
'n Daggakweekhuis is ook op die perseel gevind. (Foto's: SA Polisie)
Die waarnemende minister van polisie. Aaron Motsoaledi, met sommige van die wapens.
dwelms polisie Pretoria
Lyk of hulle gaan oorlog maak
Wat n kombinasie. Lyk soos n versameling antieke roere
O genade daai wapen gaan nou af.
Hier onder ons neuse!!!!!
Hoe kan Aaron minister van polisie wees as hy nou die dag nog minister van gesondheid was Dit is mos nou kader kyk na kader